Amy Bauernschmidt, kommandørur á USS Abraham Lincoln. Fyri fyrstu ferð yvirhøvur er ein kvinna stevnd út sum bossur–Commanding Officer–á einum kjarnorkuriknum amerikonskum flogbera. Amy Bauernschmidt, kommandørur, varð sett sum fremsti oddviti á USS Abraham Lincoln í august í fjør og fór fyrsta túrin mánadagin. Royndi kommandørurin hevur fyrr upplivað at koma í eitt starv sum fyrsta kvinnan nakrantíð. Hon var nevniliga eisini fyrsta kvinnan, sum varð útnevnd sum næstkommanderandi á einum amerikonskum flogbera, sama flogberanum, sum hon nú stendur á odda fyri. Hon var eisini útbúgvin í fyrsta flokkinum á amerikanska flotaakademinum, sum í 1994 gav kvinnum loyvi at arbeiða umborð á herskipum og hernaðarflogførum. Amy Bauernschmidt byrjaði sína arbeiðleið í amerikanska flotanum sum tyrluflogskipari, men býtti eftir 3.000 flogtímar tyrluna út við kommandobrúnna. Mánadagin fór hon so avstað við USS Abraham Lincoln, sum eftir drúgva arbeiðsferð upp á 295 dagar í 2019 í Miðeystri, hevur ligið á flotastøðini í San Diego, Kalifornia.